पाकिस्तान में बम धमाका, 12 लोगों की मौत  
पाकिस्तान के अशांत उत्तरपश्चिम क्षेत्र के नौशेरा शहर में आज एक शरणार्थी शिविर में हुए एक शक्तिशाली बम विस्फोट में औरतों और बच्चों सहित कम से कम बारह लोगों की मौत हो गई और तीस से ज्यादा लोग घायल हो गए।
पाकिस्तान के अशांत उत्तरपश्चिम क्षेत्र के नौशेरा शहर में आज एक शरणार्थी शिविर में हुए एक शक्तिशाली बम विस्फोट में औरतों और बच्चों सहित कम से कम बारह लोगों की मौत हो गई और तीस से ज्यादा लोग घायल हो गए।
 
जलोजई शिविर के प्रशासनिक ब्लॉक के पास आज जोरदार धमाका हुआ। इस शिविर में अफगान शरणार्थी और पश्चिमोत्तर इलाके में हाल ही  में हुई लड़ाई के कारण विस्थापित हुए लोग रह रहे हैं।
 
इस शिविर के प्रभारी अधिकारी नूर अकबर ने संवाददाताओं को बताया कि इस धमाके में 12 लोगों की मौत हो गई है।
 
उन्होंने बताया कि मारे गए लोगों में दो औरतें और इतने ही बच्चे शामिल हैं।
 
नजदीकी अस्पताल से जुड़े अधिकारियों ने बताया कि धमाके में घायल हुए 35 लोगों को यहां भर्ती कराया गया है।
 
वहीं गंभीर रूप से घायल हुए लोगों को खबर-पखतूनख्वा प्रांत की राजधानी पेशावर भेजा गया है।
 
यह धमाका इतना शक्तिशाली था कि कई किलोमीटर दूर तक इसकी आवाज सुनाई दी। विस्फोट ऐसे समय में हुआ जब बड़ी संख्या में लोग राहत संगठनों द्वारा बांटे जा रहे राशन लेने के लिए यहां जुटे थे। अधिकारियों ने बताया कि यहां खड़ी एक कार में इस बम को छुपाया गया था। इस धमाके में कई अन्य वाहन भी क्षतिग्रस्त हुए हैं।
 
बम निरोधक दस्ते से जुड़े अधिकारियों ने बताया कि इस धमाके में लगभग 35 किलोग्राम विस्फोटकों का इस्तेमाल किया गया था। किसी भी समूह ने अभी तक इस हमले की जिम्मदारी नहीं ली है। 11 मई को तय आम चुनाव से पहले पाकिस्तान के उत्तरपश्चिम इलाके में आतंकवादी हिंसा में तेजी दर्ज की गई है।
 
प्रतिबंधित संगठन तहरीके तालिबान पाकिस्तान ने हाल ही में सरकार के साथ शांति वार्ता के प्रस्ताव को निलंबित कर दिया था और उसने पाकिस्तान पीपुल्स पार्टी सहित विभिन्न राजनीतिक दलों पर उनके प्रचार अभियान के दौरान हमले की चेतावनी दी थी।